ET Euroopa Liidu Teataja C 257/54

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 257/17)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„CIPOLLOTTO NOCERINO”

EÜ NR: IT/PDO/005/0453/10.03.2005

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: qpa3@politicheagricole.it

2. Taotlejate rühm:

Nimi: Comitato promotore per la registrazione D.O.P. «Cipollotto Nocerino» Aadress: Via Fucilari, 28 (presso CONFAS) I-84014 Nocera Inferiore (SA) Tel: (39) 338 77 311 23 Faks: (39) 081 92 64 77 E-post: bulleri@email.it Koosseis: tootjad/töötlejad ( X ) muud ( )

3. Toote liik:

Rühm 1.6. — Puuviljad, köögiviljad ja teraviljad töötlemata ja töödeldud kujul, loetletud I lisas — sibulad

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Cipollotto Nocerino”

4.2. Kirjeldus: Kaitstud päritolunimetust „Cipollotto Nocerino” kannab liigi Allium Cepa L. (kaheaastase kasvutsükliga rohttaim) sibul. Tarbimisse lubatud tootel peavad olema järgmised omadused: Sibul: maitse: veidi magus, üldse mitte terav, omapärane ja aromaatne; kuju: silindriline, allpool veidi laienev; värvus: sisu ja koored täiesti valged; sibula suurus: 1–5 cm; niiskusesisaldus: üle 92 %. Pealsed: värvus: tume rohekassinine sinakashalli varjundiga; kuju: sirge, uuriseline, silindriline, teravatipuline. Turustamiseks sobiv „Cipollotto” peab olema veatu, terve, puhas, nähtava võõrlisandita, kahjustusteta, õõnsate varteta, taimekahjuriteta, ebatavalise pinnaniiskuseta, võõra lõhna ja maitseta, nähtavate kasvudeta, ebanormaalsest arengust põhjustatud turdumuseta, kõva ja tihke. Sibul on juurenarmastega või juurenarmasteta ning pealsed on terved või lõigatud.

4.3. Geograafiline piirkond: Sibulat „Cipollotto Nocerino” kasvatatakse Salerno provintsi Agro Nocerino piirkonnas kogu Sarno jõe orus ja Napoli provintsi edelaosas. Pärituolukommuunid on märgitud toote spetsifikaadis.

4.4. Päritolutõend: Kogu tootmisprotsessi jälgitakse, kõik sisendid ja väljundid dokumenteeritakse. Lisaks sellele on toote jälgitavus (ühest otsast teise tootmisahela mõlemas suunas) tagatud ka tootjate, haritavate maade ja pakendajate registreerimise kaudu spetsiaalsetes nimekirjades, mida peab kontrollasutus. Kõigi nimekirjades registreeritud füüsiliste ja juriidiliste isikute kontrollimisega tegeleb kontrolliasutus vastavalt toote spetsifikaadile ja asjakohasele kontrollikavale. Kui kontrolliasutus tuvastab mittevastavuse, isegi kui see on üksnes ühes tootmisahela faasis, siis ei või toodet kaitstud päritolunimetuse „Cipollotto Nocerino” all müüa.

4.5. Tootmismeetod: Toote spetsifikaadis on muu hulgas kehtestatud, et „Cipollotto” peab olema põllul kasvanud. Maa tuleb künda kuni 40 cm sügavuselt ja enne külvamist mullafreesiga kobestada. Maksimaalne istutustihedus on 200 taime m2 kohta ja istutamisskeemiga nähakse ette, et ridade vahe on 20–35 cm ja taimede vahe 10–15 cm. Kasutatavad seemned on võetud eranditult toote spetsifikaadi artiklis 3 kirjeldatud geograafilises piirkonnas kasvatatud ja nende hulgast valitud sibulatelt. Seemet võib kasvatada aastaringselt seemnepeenardel või külvata otse põllule. Seemikud istutatakse ümber, kui need on kasvanud 14–16 cm kõrguseks. Niisutus sõltub hooaja ilmastikutingimustest, suvel niisutatakse taimi 3–4 korda nädalas. Kohustuslik on väetamine istutamise ajal ja taimede kasvama hakkamise algfaasis, ning umbrohu hävitamine tärkamiseelselt kasutatavate herbitsiididega enne ja pärast külvamist või enne ja pärast ümberistutamist. Kvaliteedi, jälgitavuse ja kontrolli tagamiseks peab tootmine ja pakendamine toimuma piiritletud alal.

Selleks et vältida hilisemat kahjustumist, mis tooks kaasa müügikoguste vähenemise või mõjutaks isegi kogu partii kvaliteeti, tuleb need toimingud teostada kindlasti selle lühikese perioodi jooksul, mil sibulas on veel säilinud raku siserõhk — üksnes nii saab sibulaid koorida siis, kui need on kõige sobivamates füsioloogilistes tingimustes ning saavutada võimalikult head tulemused. Selgitamaks, miks on oluline viia läbi kõik ettevalmistavad ja pakendamisega seotud tegevused just tootmise kohas ja lühikese ajavahemiku jooksul, tuleb rõhutada, et Cipollotto Nocerino sibulat süüakse toorelt ning täiendav käitlemine ja/või teise kohta transportimine seaks pöördumatult ohtu omadused, mis muudavad selle sibula unikaalseks ja esmaklassiliseks tooteks (lõhn, kirgas värv, õrn tekstuur, mahlakus, krõmpsuvus, kõvadus).

4.6. Seos piirkonnaga: Sibulate kasvatamise kohta Sarno jõe orus on tõendeid juba enam kui 2 000 aasta tagusest ajast — antiikses Pompeis on näha sibulaid Sarnus Larariumi maja maalidel ja maja kaitsevaimude altaritel. Ajaloolistest allikatest nähtub, et keskajal müüdi „Cipollotto” sibulat koos apelsinide, sidrunite ja kastanitega. Selle kasutamist soovitati kuulsas Salerno meditsiinikoolis Hippocratica Civitas'es. 19. sajandi lõpus ja 20. sajandi alguses tutvustati ja kirjeldati sibulaid suurte seemnetootjate põllumajanduskäsiraamatutes ja kataloogides. Sellest ajast alates on hõbedase koorega sibulate kasvatamisel olnud kohalikus põllumajanduses oluline koht. Kogu piirkonnale omane eriline muld ja valitsevad ilmastikutingimused on sajandeid soodustanud Sarno jõe orus „Cipollotto” kasvatamist. Mulla päritolu, areng ja praegune struktuur teevad sellest ideaalse kasvukeskkonna „Cipollotto” jaoks, mis kasvab hästi kerges, huumusrikkas, hästi kuivendatud ja ilma seisva veeta mullas. Sarno oru litoloogilist moodustumist on mõjutanud naaberpiirkondade vulkaaniline aktiivsus, Vesuuvi korduvad pursked, mis on põhjustanud kihistumist ja mõjutanud mulla füüsikalis-keemilisi omadusi. Vesuuv on regulaarselt puistanud piirkonna üle tuha, mineraalide ja lapillidega, mis on rikastanud mulda toiteainetega ja loonud loodusliku ja tõhusa kuivendussüsteemi.

Kohalikele kasvutingimustele on iseloomulik ka kindel fotoperiood — päiksevalguse ja pimeduse sobiv võrdne jaotus muudab piirkonna kiiresti kasvavate sibulatega liilialistele veelgi paremaks kasvukeskkonnaks, sest soodustab taime maapealsete osade (varre jm) ja maa-aluste osade ühtlast kasvu; see on eripära, mis koos teiste teguritega aitab kujundada taime organoleptilisi ja morfoloogilisi omadusi ning aitab kaasa sibulate loomulikule valgendamisele.

Vahemere keskosale omast mahedat kliimat toetab piirkonna orograafia: Picentini mäed, Lattari mäed ja Vesuuv, mis pakuvad kaitset kirdest läände puhuvate tuulte eest, mille tulemusena püsivad aastaringselt ideaalsed parasvöötme tingimused ilma liigse kuumuseta. Lisaks keskkonnateguritele on oluline ka inimfaktor — sajanditepikkune kogemus, mida kannavad edasi kohalikud talunikud, kes annavad oma käsitsi tootmisega (ümberistutamine, sibulate koorimine, seemnete võtmine) tunnistust sellest, kui tihedalt on toode, kasvataja ja ümbruskond omavahel seotud ning kuidas see mõjutab omadusi, mis muudavad toote unikaalseks ja annavad sellele vaieldamatu maine.

4.7. Kontrolliasutus:

Nimi: CSQA Certificazioni S.R.L. Aadress: Via San Gaetano, 74 I-36016 Thiene (VI) Tel: (39) 0445 31 30 11 Faks: (39) 0445 31 30 70 E-post: csqa@csqa.it

4.8. Märgistus: „Cipollotto” sibulad peavad olema pakendatud nii, et nad oleksid nõuetekohaselt kaitstud. Pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed: „Cipollotto Nocerino” ja „Denominazione Origine Protetta” või lühend „D.O.P.”. Igal pakendil peab olema identifitseerimismärk, st kaitstud päritolunimetusega seotud logo, samuti kasvataja ja/või pakendaja andmed (neid võib tähistada koodiga); toote kaubanduslikud näitajad (kõrgem sort, I sort); ning pakis sisalduva toote kogus väljendatuna vastavalt asjakohastele reeglitele. Logo on ümmargune kujutis, millel on kolm elementi: stiliseeritud „Cipollotto” taim, mis koosneb valgest silindrikujulisest sibulast musta varjundiga ja kahest pikast, otsast rohelisest pealsest. Teine element on roheline stiliseeritud S-täht, mis on kergelt paremale kaldu ja mille alumisest osast vasakul paikneb „Cipollotto” taime kujutis. Kolmas element koosneb sõnadest „Cipollotto Nocerino” logost paremal S-tähe keskosa kõrval. Logo üksikasjalik kirjeldus on esitatud spetsifikaadis. Tooteid, mille valmistamisel on kasutatud kaitstud päritolunimetusega „Cipollotto Nocerino” sibulat, võib pärast valmistus- ja töötlemisprotsesse turustada pakendites, mis sisaldavad viidet sellele tähisele ilma ühenduse logota, tingimusel et:

„Cipollotto Nocerino”, mis on sellisena kinnitatud, on selles ainus oma kaubaklassi kuuluv koostisosa;

kaitstud päritolunimetuse „Cipollotto Nocerino” kasutajad on saanud loa intellektuaalomandi õiguse valdajatelt, kes on õigused omandanud tähisega „Cipollotto Nocerino” märgistatud toote registreerimisega ja kes kuuluvad põllumajandus- ja metsandusministeeriumi (Ministero delle Politiche agricole, alimentari e forestali (MiPAAF)) poolt tunnustatud ühendusse. Nimetatud ühendus kannab kasutajad ühtlasi asjakohastesse registritesse ja teostab järelevalvet kaitstud tähise nõuetekohase kasutamise üle. Tunnustatud ühenduse puudumisel täidab eespool kirjeldatud ülesandeid ministeerium kui määruse (EÜ) nr 510/2006 rakendamise eest vastutav riigiasutus.

(1) ELT L 93, 31.3.2006, lk 12.